## La Generalitat destinarà el 50 % de les 184 noves vivendes de La Torre als jóvens

*** L’objectiu és facilitar l’accés a la vivenda a estos grups per a afavorir l’emancipació residencial i la integració
* La resta de vivendes es reserven a col·lectius com a majors de 60 anys, persones amb discapacitat, famílies nombroses o víctimes de violència sobre la dona**

El *Diari Oficial de la Generalitat Valenciana* (DOGV) ha publicat una resolució per la qual la Vicepresidència i Conselleria de Servicis Socials, Igualtat i Vivenda reservarà les 184 vivendes de l’edifici de La Torre (València) a col·lectius vulnerables. Donades les dificultats que tenen els jóvens per a accedir a una vivenda, la Generalitat destinarà a este col·lectiu el 50 % de les vivendes, amb un total de 92 immobles.

La resta de vivendes de l’edifici es reserven a altres col·lectius com majors de 60 anys, persones amb discapacitat, famílies nombroses o víctimes de violència sobre la dona. Totes les vivendes es destinaran a lloguer assequible.

Per a això, la Vicepresidència, a través de l’Entitat Valenciana d’Habitatge i Sòl (EVha), ha elaborat una resolució d’adjudicació d’excepcionalitat d’estes vivendes amb la finalitat de fomentar una major heterogeneïtat social en l’edifici, prioritzant l’adjudicació als col·lectius més necessitats.

Segons dades de l’Observatori d’Emancipació d’Espanya del primer semestre de 2023, l’esforç econòmic que hauria d’assumir una persona jove per a sufragar l’import del lloguer mitjà a Espanya és del 93,9 % del seu salari. A més, tindre un treball, en la majoria dels casos, tampoc és suficient per a accedir a una vivenda, perquè en general es produïx un sobre endeutament que deixa els jóvens en situació de pobresa o risc d’exclusió.

Davant esta situació, la Vicepresidència ha decidit oferir una resposta immediata ampliant l’oferta de vivenda destinada a este grup, prioritzant els jóvens amb ingressos derivats del treball.

Així mateix, també s’han reservat 30 vivendes a famílies nombroses i altres 16 a monomarentals/parentals (25 % del total).

Les víctimes de violència sobre la dona seran un altre dels col·lectius que tindran prioritat per a accedir a estos immobles, amb un total de 19 (10,3 %). Cal destacar que fins a un màxim del 25 % es podrà oferir al Comissionat per a la Lluita contra la Violència de Gènere, dins d’un conveni de col·laboració entre la Vicepresidència i l’EVha per a facilitar l’accés a dones en situació de violència de gènere.

En esta adjudicació també es prioritzarà les persones majors de 60 anys, a les quals es reservaran 10 vivendes (5,4 %). Amb això es pretén evitar la segregació d’este col·lectiu i fomentar l’aportació dels seus coneixements i experiència al conjunt de la societat, creant un mecanisme de suport generacional i d’integració de les persones majors en tots els àmbits de la vida social.

Per a les unitats amb persones amb discapacitat superior al 33 % es reservaran altres 10 vivendes (5,4 %), i les 7 vivendes restants (3,8 %), no tindran una reserva específica i s’adjudicaran a altres unitats de convivència.

**Requisits**

Per a accedir a estes vivendes, les unitats de convivència hauran d’estar inscrites en el Registre de Demanda de Vivenda de la Comunitat i complir els requisits per a ser adjudicataris. A més, les famílies adjudicatàries hauran de justificar uns ingressos mínims suficients que garantisquen el pagament del lloguer, sense bonificar, més els gastos de comunitat de la vivenda, que no superen el 25 % dels seus ingressos. Estos ingressos hauran de provindre de les rendes del treball, excepte les víctimes de violència sobre la dona, majors de 60 anys i persones amb discapacitat.

Les vivendes que s’oferixen tindran una superfície que oscil·larà entre els 48 metres quadrats i els 89, amb un, dos i tres dormitoris i unes rendes (inclosos gastos comunitaris) que aniran des dels 292 euros i fins als 506 euros. El lloguer també inclou plaça de garatge.

L’adjudicació de les vivendes es realitzarà a través de l’EVha. Els criteris de baremació són els establits en el capítol III del Decret 106/2021, de 6 d’agost, del Consell, pel qual es regula el procediment d’adjudicació de vivendes, el règim de cessió i adjudicació de vivendes protegides de promoció pública i les vivendes del patrimoni públic de vivenda de la Generalitat.

Fecha: 18/10/2024